Goed wat jy nie vir jou dokter moet wegsteek nie - WelstandWelstand
Tuis / Advies / Goed wat jy nie vir jou dokter moet wegsteek nie
Deur dinge vir jou dokter weg te steek, plaas jy jou gesondheid op die spel, sê dr. Roger Henderson, algemene praktisyn, nasionale mediese rubriekskrywer en mediese direkteur van LIVA Healthcare in die Verenigde Koninkryk.
"Daar is baie redes waarom mense dokter toe gaan – party báie ernstig, ander heeltemal onbenullig. Die probleem is, dikwels is mense baie teësinnig om sekere belangrike besonderhede met hulle dokter te deel.
Om belangrike feite te verswyg maak 'n diagnose baie moeilik en kan jou in gevaar stel. Alles kan jou gesondheid affekteer en jy behoort enige iets met jou dokter te bespreek waaroor jy besorg is. Volgens dr. Henderson is die algemeenste dinge wat pasiënte van hom as dokter weerhou:
Jy het opgehou om jou medikasie te neem
Sommige beramings toon dat tot 70% van pasiënte nie by 'n behandelingsplan hou nie, óf omdat hulle vergeet óf omdat hulle dink dat hulle nou "beter" is want die simptome het verdwyn . Dit beteken dat onnodige ekstra medikasie voorgeskryf word omdat die dokter dink dat jou toestand nie op die behandeling reageer nie. As jy die medikasie egter nie soos voorgeskryf kan neem nie, behoort jy eerlik daaroor te wees sodat dit nie tot latere probleme lei nie.
Hoeveel jy regtig rook of drink
Jou dokter moet 'n akkurate idee hê oor hoe jou leefstyl jou gesondheid kan beïnvloed. As jy elke aand 'n bottel wyn drink, moenie sê jy drink elke aand een glasie nie. Jou dokter moet weet wat jou leefstyl behels sodat hy 'n akkurate diagnose kan maak, die regte toetse kan laat doen en jou gesondheid beskerm.
Jy is ongelooflik gespanne, depressief of word mishandel
As jy in 'n verhouding is waar jy op enige manier mishandel word, is dit ontsettend belangrik om die moed bymekaar te skraap om daaroor te praat sodat jou dokter kan help. Wat depressie betref: hoe vroeër die simptome van hierdie toestand behandel word, hoe beter. Jou dokter kan jou vir berading verwys of aanbeveel dat jy medikasie vir jou simptome gebruik. Sodra die ys gebreek is, sal jy dit makliker vind om oor hierdie soort probleme te praat. Depressie is 'n ernstige saak.
Jy gebruik kruieaanvullings of oor-die-toonbank-medikasie
Die meeste mense dink dat aangesien kruieaanvullings natuurlik is, dit nie met voorskrifmedikasie kan inmeng nie, maar ongelukkig is dit nie die geval nie. Sogenaamde "gewigsverliesaanvullings" kan jou hart aantas, groot hoeveelhede vitamiene en minerale kan gevaarlik wees en Chinese aanvullings het die potensiaal om jou gesondheid te knou. Indien jy onseker is, behoort jy eers jou dokter te vra – "natuurlik" beteken nie altyd dit is veilig nie.
Jy het finansiële probleme
Groot finansiële stres kan ernstige gesondheidsprobleme veroorsaak, veral binne die huidige finansiële klimaat. Jou dokter hoef nie te weet wat jou bankbalans is nie, maar hy moet 'n idee hê van hoe diep die probleem lê sodat hy jou die regte raad kan gee en kan verstaan of daar 'n geassosieerde sielkundige probleem is.
Jy slaap nie
Slaapprobleme kan baie oorsake hê. Dit sluit in stres, depressie of angstigheid, menopousale veranderinge en obstruktiewe slaap-apnee ('n potensieel gevaarlike toestand). Jou dokter mag onder andere voorstel dat jy nie kort voor slaaptyd oefen nie, by 'n streng slaappatroon hou, alkohol of kafeïen saans uitsny en 'n gesonde dieet volg.
Jy het maag- of blaasprobleme
Ons kan geweldig verleë wees wanneer dit by ons maagfunksies kom of as ons sukkel om te urineer, maar in die geval van ingewands- sowel as blaaskanker is dit wel moontlik om van skaamte dood te gaan. As kinders is ons geleer om nie oor toiletgewoontes te praat nie omdat dit ongemanierd is. Ongelukkig kan dit volwassenes onwillig maak om oor hierdie sensitiewe onderwerp te praat. Indien jy onseker is of 'n probleem het, behoort jy jou dokter daarna te laat kyk.
Jy is abnormaal moeg
Alhoewel ouderdom die grootste oorsaak van moegheid is, is daar 'n groot hoeveelheid ander mediese oorsake insluitend diabetes, depressie, anemie, skildklierprobleme en hartsiektes, om maar net 'n paar te noem. As jy dit nie aan jou dokter noem nie, kan hy nie vasstel of dit bloot as gevolg van ouderdom is en of daar 'n ernstiger probleem is nie.
Jy het probleme met seks
As daar een ding is waaroor mense moeiliker praat, is dit hul sekslewe. Jy het dalk geen behoefte om dit met jou huisdokter te bespreek nie, maar erektiele disfunksie kan 'n vroeë aanwyser van toestande soos diabetes of hartsiektes wees, en pynlike seks of bloeding ná seks by vroue kan op hormoon- of baarmoederprobleme dui, alles toestande wat aandag nodig het. Bespreek dit situasie met jou dokter, hy kan dalk die ongemaklike situasie tussen man en vrou opklaar deur die mediese oorsaak te verduidelik.
Familiegeskiedenis met enige mediese probleem
Dis byvoorbeeld altyd goed om 'n familiegeskiedenis van hartsiektes aan jou dokter te noem, sowel as kanker, beroertes, diabetes, ens. Sodoende kan jy hiervoor getoets word en kan daar met vroeë voorkomende behandeling begin word, indien nodig.
"Onthou – die sleutel tot enige verhouding, insluitend dié met jou dokter, is eerlikheid. Om 'n ongemaklike onderwerp te vermy voel soms na die maklike uitweg, maar as jy stilbly oor iets wat moontlik nadelig vir jou gesondheid is, kan ernstig probleme ontstaan. Wees openhartig en praat die volle waarheid sodat jy die beste moontlike raad kan kry" – Dr. Roger Henderson.
Solidariteit se Gilde vir Gesondheidspraktisyns is 'n beroepsgemeenskap wat saamstaan en saamwerk. Gildelede het die geleentheid om kollektief by die behoud, uitbouing en volhoubaarheid van hul betrokke beroep betrokke te raak.
https://www.netdoctor.co.uk/healthy-living/wellbeing/advice/a26010/10-things-to-stop-hiding-from-your-doctor/